"És, sens dubte, un projecte amb una gran vocació i impacte territorial, que neix i es concep com a fre al despoblament rural, i a la reconstrucció dels serveis culturals i turístics a muntanya, i en especial a zones naturals protegides".
Josep Pintó i Clotet és format en enginyeria agrònoma i va estar molts anys vinculat al sector elèctric, per mitjà d'una petita empresa familiar.
Va optar per un canvi i, des de fa deu anys està vinculat al món hostaler i agrícola.
En el terreny associatiu, ha format part de nombroses entitats de la Vall de Lord, entre les quals en destaquen l'ADF o l'Associació de Turisme, que havia presidit.
Biolord Coop és un projecte pioner en la plantació intensiva de poma de muntanya, ecològica i eficient en l'ús dels recursos naturals.
Davant una situació econòmica decadent a la Vall de Lord (en sintonia a altres terres de muntanya) vam creure que calia pensar en alguna alternativa que tingués un impacte socioeconòmic directe i clar.
La terra, en desús ens oferí l'oportunitat i l'any 2012, set propietaris de sòl agrícola ens vam unir per començar la plantació de pomes ecològiques.
Ho férem amb molt de temor i entre tots set no vam arribar a plantar 2ha.
Quatre anys més tard no només hem continuat plantant sinó que hem incorporat nous socis, fins a quinze, i tenim ja unes 15ha de pomeres.
Aquests socis no són només de Sant Llorenç de Morunys i el conjunt de la Vall de Lord, sinó que en tenim al Berguedà, a la Cerdanya i al Pallars Sobirà.
Per això vam decidir que calia tenir una visió més oberta de la iniciativa i possibilitar la incorporació de socis de qualsevol indret de muntanya.
Hem aconseguit també un impacte col·lateral, una empresa de transformació: es diu "deu Pometes" i es dedica a la confitura, entre altres amb pomes biolord, i està localitzada a Sant Llorenç de Morunys.
Tenir una incidència econòmica i social al territori és la nostra raó fundacional.
No existiríem sinó fos per això.
La nostra iniciativa pretén oferir una alternativa econòmica per viure al lloc a les famílies que vulguin integrar-se en el conjunt, però pretén un altre efecte molt substancial, el de dotar d'imatge i comunicar una idea de territori.
Ens agradaria que la nostra iniciativa aportés la idea d'agricultura responsable, de territori net, natural, sa, endreçat i sostenible, amb la finalitat d'atraure un tipus de públic àvid d'aquests estímuls, que existeix i que és creixent.
Voldríem també que això augmentés l'autoestima dels que habitem la muntanya, tant sovint inclinats al "nosaltres no podem" i fes que altres iniciatives, ben possibles, s'endeguessin.
Tenim una màxima: tot el que pugui passar a muntanya que hi acabi passant.
Amb criteris estrictament empresarials, lo raonable seria collir les pomes i portar-les a una central fruitera a Lleida, on podrien conservar, manufacturar i expedir amb tots els coneixements i de manera més eficient del què farem nosaltres.
Malgrat això, la voluntat és que la nostra activitat tingui una expansió horitzontal i afecti a altres persones i empreses del territori que puguin complementar d'alguna manera la nostra activitat agrària.
Així per exemple hem construït una cambra de fred industrial (íntegrament bioconstruïda) per 110Tn de fruita i el darrer exercici fins a quatre persones van intervenir en la manufacturació del producte.
Enguany un dels socis s'ha dotat d'un vehicle frigoritzat per organitzar la distribució de les pomes.
Un altre dels socis s'encarrega de la campanya de màrqueting que ja vam començar l'any passat i que volem potenciar en el present exercici.
En el procés de plantació utilitzem fusta dels nostres boscos (molt millor que l'europea) per construir l'estructura i ens la proporciona una de les empreses del poble i totes les labors de preparació i de posterior gestió les fan els veïns quan no poden els propis socis.
Com ja hem dit, una empresa de transformats s'ha constituït a redós nostre i la proveïm de producte.
Perquè aquest projecte s'ha desenvolupat a través de la intercooperació de 3 entitats?
Perquè creiem que el model de creixement ha de ser en xarxa i a través de les xarxes locals.
Per desenvolupar aquest caràcter comptem amb l'Arada, Creativitat Social, SCCL.
Amb Riuverd Empresa d'Inserció, SCCL, ens interessa molt col·laborar-hi per poder oferir, des de BIOLORD, un espai d'inserció sociolaboral.
L'Arada, Creativitat Social, SCCL és una cooperativa de treball associat d'iniciativa social.
Està especialitzada en la promoció territorial des del treball en xarxa, i en especial a zones rurals.
Amb una trajectòria de 10 anys, ha estat reconeguda per varis premis d'abast autonòmic i nacional, com el premi d'excel·lència a la innovació amb dones rurals (MARM, 2010), pel projecte enfila't, de promoció de cooperativisme en dones de zones rurals, o diversos premis pel projecte ACTUA, d'emprenedoria col·lectiva del Solsonès.
L'Arada és l'entitat que, al 2012, assessora al grup d'emprenedors pomaires i dissenya el projecte tècnic del conreu de poma de muntanya, en el compromís de maximització dels impactes socials i territorials.
Treballa per la creació de projectes col·lectius i participats.
Fins al moment ha contribuït a la creació de diferents iniciatives de l'economia social (associatives- 3- i cooperatives- 3-, i projectes col·lectius i de cooperació - Territori de Masies- associació d'associacions i empreses del baix Solsonès-, XarxaCoop- associació de cooperatives d'iniciativa social de Catalunya, Terra de Profit-xarxa de producte local d'alt valor social-).
El seu treball comunitari fa que al llarg de l'any s'atenguin a més d'un miler de persones i entitats.
Durant el 2016 aquesta entitat ha acollit a 3 treballadors del Fons de Garantia Juvenil.
Per la seva banda, Biolord Coop, SCCL, és una cooperativa agrària sense afany de lucre creada per 3 socis pomaires.
Els tres socis són els fundadors i ideòlegs del projecte.
Finalment Riuverd Empresa d'Inserció, SCCL, és l'única cooperativa d'inserció laboral ubicada al Solsonès.
Experta en la inserció laboral a través del treball agrari, de jardineria, i l'elaboració de transformats alimentaris.
Amb tres socis de treball, insereix una persona anualment en plantilla, i ofereix 15 contractes d'inserció laboral, dels quals, fins el moment, un s'ha inserit a la cooperativa, i onze més han millorat les seves competències personals i professionals i han trobat feina en altres empreses.
Totes tres entitats formen part del projecte d'Agrotreballa al Solsonès, iniciat l'any 2016, de foment de l'ocupació agrària i l'agricultura social.
Recentment us heu constituït com a cooperativa rural mixta de serveis i agrària.
Perquè? que us aporta aquesta fórmula?
Creiem i volem que els resultats i retorn social al territori del projecte Biolord Coop vagin més enllà del propi sector agrari.
Per tant optem per una cooperativa rural, que permeti vincular el sector terciari (cultural, de la restauració i el turisme conscient) en el projecte.
Biolord Coop vol promoure i reivindicar les zones de muntanya a través del conreu de la poma i tot allò que significa (paisatge i cultura pagesa, patrimoni, cultura...).
Que des del concepte poma de muntanya es pugui concebre també com a producte cultural i turístic, amb diferents serveis d'interpretació del patrimoni.
Esteu en un sector, l'agrari, amb especials dificultats per valoritzar els productes que es posen al mercat.
Què fa diferent el vostre producte?
Som pioners en la plantació intensiva a muntanya (a partir de 700m snm).
També en la tècnica agronòmica, com hem dit utilitzem varietats noves, resistents al motejat, fong molt problemàtic en les nostres condicions climàtiques.
Som els primers en aplicar una cobertura total sobre les plantacions (superior i lateral) de xarxa protectora, és una mesura de lluita contra la pedra, però també biològica, doncs prioritzem barreres físiques contra la fauna no desitjada, abans que lluita química.
Contràriament al què sembla, a muntanya no hi ha aigua, és clarament el primer factor limitant.
Portem un control intens sobre les necessitats del conreu per tal de no malbaratar recurs, ho fem mitjançant sondes instal·lades a les parcel·les que envien dades a una web que ens dóna a tothora les necessitats de reg.
Aquestes sondes les gestiona l'empresa Saf Sampling Solutions.
Malgrat la llunyania entre els socis, treballem cooperativament pel què fa a la gestió de les plantacions (en tot allò lògicament possible) i a la comercialització del producte, com si es tractés d'una única explotació.
L'agricultura ecològica és, per ella mateixa, una aposta ètica i responsable.
Com ja hem dit, nosaltres l'apliquem més enllà de les prescripcions.
Tenim una petjada hídrica imbatible, de l'ordre de set vegades inferior a la d'una plantació a la plana de Lleida.
La petjada de carboni també és mínima, doncs, de moment, la totalitat de la nostra producció es comercialitza en circuït curt.
Sou un dels projectes singulars dins del programa aracoop.
L'objectiu és fomentar la reactivació econòmica, la competitivitat, i la generació d'ocupació.
El projecte consisteix en la creació d'una cooperativa sense afany de lucre que, alhora que crea una marca territorial de producte agrari i serveis (culturals, turístics,... tot aquell relacionat amb el territori rural), crea un banc de terres perquè aquelles persones interessades en el projecte i que no disposin de terres, puguin participar-hi.
És, sens dubte, un projecte amb una gran vocació i impacte territorial, que neix i es concep com a fre al despoblament rural, i a la reconstrucció dels serveis culturals i turístics a muntanya, i en especial a zones naturals protegides (Parc Natural Cadí Moixeró, Parc Natural Alt Pirineu i Aran, diversos espais naturals d'interès natural- PEINS-...).
Paral·lel al treball organitzatiu intern (d'organització cooperativa, de debat i consolidació del model, i d'incorporació de nous socis), existeix la necessitat i voluntat de créixer, a igual ritme, a nivell de xarxa territorial.
En aquest sentit, un dels principals objectius és que la cooperativa sigui un espai de referència per a crear sinergies i relacions de cooperació amb altres entitats de la zona, siguin escoles verdes, associacions de turisme, associacions empresarials....
Aquest espai obert és el què ha de permetre un major impacte social i territorial, tant per l'increment de la diversitat de recursos que significa treballar en xarxa, com, i sobretot, per la capacitat de transferència tècnica, intercanvis de coneixement i innovació social associada.
Finalment dir que la previsió d'un alt creixement de producció fa necessari plantejar-se un sistema de mecanització per calibratge.
En aquest punt el projecte aposta per incorporar eines d'inserció laboral que aportin ocupació, i impacte i valor social, de manera que la tasca manual es pugui dur a terme des de persones amb altres capacitats o discapacitats, així com persones en risc d'exclusió social.
Paral·lelament, cal tenir en compte que en moltes zones de muntanya, i la Vall de Lord on neix Biolord n'és un cas paradigmàtic- l'únic ús que s'ha donat al sòl els darrers anys és el residencial, basat en un model especulatiu que no aporta una visió de futur per al desenvolupament del territori ni cap oportunitat per als joves que decideixen viure-hi.
El projecte Biolord pretén, valoritzar de nou el sòl agrari i veure-hi una oportunitat per viure d'allò que produeix la terra, un model sostenible que pugui generar estabilitat econòmica en un territori excessivament dependent del sector turístic.
Tot i que afirmeu amb orgull "som petits amb vocació de petits" quin és el vostre model de creixement futur?
Créixer no tant en tamany (que hi és, hi ha demanda), sinó en xarxa.
Creiem que la direcció del creixement o maduració del projecte ha de ser el de crear i enfortir nuclis territorials que permetin assegurar la vinculació del Biolord Coop amb la realitat local.
Aquest tocar de peus a terra, sent molt propers al què passa i es vol que passi als pobles és imprescindible si volem que els resultats o retorn social de Biolord al territori sigui màxim.